b'\n_START_ARTICLE_\nAmbrogio Spinola\n_START_PARAGRAPH_\nAmbrogio di Filippo Spinola (1569\xe2\x80\x931630) oli italialainen palkkasoturi, joka palveli Espanjaa kahdeksankymmenvuotisessa sodassa.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nSpinola kuului vanhaan genovalaiseen aatelissukuun. Spinola liittyi Espanjan palvelukseen yhdess\xc3\xa4 veljens\xc3\xa4 Federicon kanssa vuonna 1602. He k\xc3\xa4yttiv\xc3\xa4t ison osan suvun varoista ja kokosivat 9000 miehen palkkasoturiarmeijan. Veljesten tavoitteena oli rikastua palkkasoturiarmeijan johtajina. Federico kuoli alkuvuodesta 1603 ja suunnitelmasta ei tahtonut tulla mit\xc3\xa4\xc3\xa4n. Samoihin aikoihin Spinola miehineen palveli kahdeksankymmenvuotisessa sodassa Espanjan Alankomaissa, koska sinne odotettiin Englannin hy\xc3\xb6kk\xc3\xa4yst\xc3\xa4. Spinolan ensimm\xc3\xa4inen menestys oli Ostendin valtaus vuonna 1604. Kaupunkia oli piiritetty l\xc3\xa4hes kolmen vuoden ajan. Piiritys p\xc3\xa4\xc3\xa4ttyi koska Spinola piiritti kaupunkia agrressiivisesti. Menestyksen j\xc3\xa4lkeen Spinola vaati Espanjan kuningas Filipilt\xc3\xa4 Alankomaiden armeijoiden p\xc3\xa4\xc3\xa4llikkyytt\xc3\xa4. Seuraavan kahden vuoden ajan Spinola valtasi yksi kerrallaan protestanttien tukikohtia, vaikka heid\xc3\xa4n johtajansa Morits Oranialainen yritti est\xc3\xa4\xc3\xa4._NEWLINE_Vaikka Spinola taisteli menestyksekk\xc3\xa4\xc3\xa4sti Espanjan puolesta h\xc3\xa4n ei saanut juurikaan muodollista tunnustusta ansioistaan. Vuonna 1606 h\xc3\xa4n joutui panttaamaan omaisuutensa maksaakseen armeijalleen kun Espanjan kruunun pankkiirit viivytteliv\xc3\xa4t palkkojen maksua. T\xc3\xa4llaisten tapausten vuoksi Spinola ei rikastunut. Kaksitoistavuotisen aselevon aikana 1609-1621 h\xc3\xa4nen piti itse maksaa armeijansa palkat, mik\xc3\xa4 tarkoitti k\xc3\xa4yt\xc3\xa4nn\xc3\xb6ss\xc3\xa4 sit\xc3\xa4, ett\xc3\xa4 armeijaa ei voinut juuri varustaa tai vahvistaa aselevon aikana. Pit\xc3\xa4m\xc3\xa4ll\xc3\xa4 armeijansa kuitenkin koossa Spinola saattoi harjoittaa armeijaansa hyvin ja teki siit\xc3\xa4 paremman. T\xc3\xa4m\xc3\xa4n vuoksi Spinola pystyi kolmekymmenvuotisen sodan alussa miehitt\xc3\xa4m\xc3\xa4\xc3\xa4n Pfalzin valtaamalla Mainzin, Kreuznachin ja Oppenheimin. T\xc3\xa4ll\xc3\xa4 toimella Spinola varmisti It\xc3\xa4vallan ja Espanjan armeijan yhteyden toisiinsa ja h\xc3\xa4n sai kapteeni-kenraalin arvon. Vuonna 1621 kahdeksankymmenvuotinen sota jatkui Alankomaissa ja Spinola valtasi Bergenin. Vuonna 1625 h\xc3\xa4n valtasi Bredan, joka oli h\xc3\xa4nen sotilasuransa suurin saavutus. Piirityksess\xc3\xa4 Spinola esti omalla armeijallaan Fredrik Henrik Oranialaisen yritykset vapauttaa Breda piirityksest\xc3\xa4. Piiritys kesti yli kymmenen kuukautta. Bredan valtaus oli paha menetys protestanteille. Spinolan oli vaikea hy\xc3\xb6ty\xc3\xa4 Bredan valtauksesta, sill\xc3\xa4 armeijan rahoitus oli heikkoa ja h\xc3\xa4nell\xc3\xa4 oli Espanjan hovissa vaikutusvaltaisia kateellisia vastustajia. Fredrik Henrik aloitti hy\xc3\xb6kk\xc3\xa4yksen heikentyneit\xc3\xa4 espanjalaisia vastaan. Spinola matkusti Espanjaan anoakseen lis\xc3\xa4\xc3\xa4 varoja sodank\xc3\xa4yntiin ja uusia joukkoja._NEWLINE_Espanjassa Spinolaa syytettiin perusteetta Groenlon kaupungin menetyksest\xc3\xa4. Spinolan anomuksiin ei suostuttu ja h\xc3\xa4n kielt\xc3\xa4ytyi palaamasta Alankomaihin. Sen sijaan Spinola matkusti Italiaan, jossa h\xc3\xa4n kuoli Casalen piirityksess\xc3\xa4.\n_START_SECTION_\nTaktiikka\n_START_PARAGRAPH_\nSpinola uskoi hy\xc3\xb6kk\xc3\xa4ykseen. H\xc3\xa4nen piiritystapansa oli ajalle ep\xc3\xa4tavallisen nopea ja se erosi ajalle tavanomaisesta hitaasta ja passiivisesta piirityksest\xc3\xa4. H\xc3\xa4n suojasi armeijallaan piiritt\xc3\xa4vi\xc3\xa4 joukkoja, ja yritti haastaa vihollisen armeijan avoimeen taisteluun. Spinola havaitsi hyvin vihollisen puolustuksen heikot kohdat ja monet h\xc3\xa4nen piirityksist\xc3\xa4\xc3\xa4n p\xc3\xa4\xc3\xa4ttyiv\xc3\xa4t yll\xc3\xa4tt\xc3\xa4v\xc3\xa4\xc3\xa4n rynn\xc3\xa4kk\xc3\xb6\xc3\xb6n, jolla h\xc3\xa4n mursi puolustuksen odottamattomassa kohdassa. Spinola ei k\xc3\xa4rsinyt juurikaan takaiskuja sodank\xc3\xa4ynniss\xc3\xa4\xc3\xa4n, vaikka h\xc3\xa4nen p\xc3\xa4\xc3\xa4vastustajansa olikin yksi ajansa taitavimmista sotap\xc3\xa4\xc3\xa4llik\xc3\xb6ist\xc3\xa4 Morits Oranialainen.\n_START_SECTION_\nMerkitys\n_START_PARAGRAPH_\nSpinola oli erinomainen sotap\xc3\xa4\xc3\xa4llikk\xc3\xb6. Komentajana h\xc3\xa4n oli uskalias ja l\xc3\xb6i usein varovaisemmat vastustajansa. Spinola ei edist\xc3\xa4nyt sotatekniikkaa, mutta h\xc3\xa4n oli eritt\xc3\xa4in ammattitaitoinen sotilas. H\xc3\xa4nen joukkonsa tottuivat nopeisiin liikkeisiin sek\xc3\xa4 yll\xc3\xa4tt\xc3\xa4viin ja sekaviin taisteluihin. Spinola saavutti monesti yll\xc3\xa4tysvoiton kohdistamalla voimansa vihollisen odottamattomaan kohtaan. Jos Spinolalle olisi annettu k\xc3\xa4ytt\xc3\xb6\xc3\xb6n enemm\xc3\xa4n resursseja h\xc3\xa4n olisi voinut saavuttaa Alessandro Farnesen menestyksen kahdeksankymmenvuotisessa sodassa._NEWLINE_Kuolemansa vuoksi Spinola ei ollut k\xc3\xa4ytett\xc3\xa4viss\xc3\xa4 kun Ruotsi liittyi mukaan kolmekymmenvuotiseen sotaan.'